Tina Petersen (DF), 2009-05-19:
Og så vil jeg rose ministeren for den tale, hun holdt, og som var meget dybdegående, med hensyn til hvor Danmark er og hvilke planer vi har.
Der er ingen tvivl om, at den forespørgsel, vi har her i dag, i allerhøjeste grad er aktuel.
Man kan spørge sig selv, om den finansielle verdenskrise rammer de her udviklingsbistandsområder, altså om den udviklingsbistand, som tilgår de fattige lande, vil blive mindre, eller om de vil rammes via f.eks. forhøjede fødevarepriser, mindre eksport, råvarepriser, turisme osv. Mange forskellige elementer spiller ind, når det handler om, hvordan et land klarer sig i den globale konkurrence.
På mange områder bliver vi negligeret, når vi hører debatten fra specielt venstrefløjen, for det er faktisk sådan, at Danmark ligger som et af de lande, der globalt yder allerallermest i forhold til landets størrelse og i forhold til bruttonationalindkomsten osv.
Så jeg synes faktisk, at det er lidt beskæmmende gang på gang at skulle stå og høre på, at vores indsats ikke er tilstrækkelig.
Vi yder enormt, og vi er så at sige alle steder for at være en del af det.
Danmark overholder også nøje de løfter om at yde de her 0,7 pct. af vores BNI i udviklingsbistand.
De krav, vi stiller til os selv om at yde, efterlever vi også.
Men jeg vil så sige, at der også skal langt mere overvågning til i forbindelse med andre lande.
England er jo bl.a. et af de lande, som ikke har efterlevet den procentdel, og man kunne så også kigge på resten af Europa, som heller ikke efterlever den procentdel, som Danmark trods alt har gjort.
Dernæst må vi heller ikke glemme, at det jo er en verdenskrise, der foregår i øjeblikket.
Og man skal vel globalt prøve at forhindre, at kriser som den her finansielle krise, vi har globalt, rammer de rigtig fattige lande, så de bliver endnu mere fattige.
Vi skal selvfølgelig også blive bedre til at effektivisere bistanden.
Indsatsen skal selvfølgelig målrettes, og det har vi nævnt rigtig mange gange.
Ved bl.a. at indføre de her principper, der er i Pariserklæringen og Accrahandlingsplanen, synes vi i hvert fald at vi vil være godt på vej.
Dansk Folkeparti ser også frem til, at Afrikakommissionens forslag eventuelt bliver effektiviseret, for den er kommet med nogle rigtig gode forslag, som kan styrke området.
Dansk Folkeparti har også ofte gjort opmærksom på investeringer i bl.a. kvinder, som - som vi ser det - ofte er kernen, ressourcen og styrken i familien.
Og heri er der selvfølgelig også et håb om, at man får udglattet nogle ting på ligestillingssiden.
Vi er sikre på, at alt det her, som bl.a. ministeren også nævnte i sin tale, er med til at fremme en god og positiv udvikling i de forskellige lande.
Vi håber selvfølgelig også på her i fremtiden med alle de ting handelsfrihed, håbet om et fuldt og frit handelsmarked, grøn vækst, klima - og alle de her initiativer, der bliver sat i gang, at det trods alt fortsat vil være sådan, at Danmark ligger i top.
Så til sidst bliver jeg simpelt hen nødt til at sige, at det jo er en stor glæde i dag at kunne se det forslag til vedtagelse, der ligger, og som vi også har tilsluttet os.
Og jeg håber da så sandelig, at Venstre holder fast i det, som de selv har skrevet i den første pind i forslaget til vedtagelse, om 0,7 pct. af BNI.
Det var sådan set det.